KOMMISSIONENS FORORDNING (EF) Nr. 1127/1999

af 28. maj 1999

om ændring af forordning (EØF) nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved Kommissionens forordning (EF) nr. 923/96(2), særlig artikel 9, stk. 2, samt de tilsvarende bestemmelser i de andre forordninger om fælles markedsordninger for landbrugsprodukter, og

ud fra følgende betragtninger:

(1) Efter artikel 14, stk. 4, i Kommissionens forordning (EØF) nr. 3719/88(3), senest ændret ved forordning (EF) nr. 168/1999(4), kræves der ingen sikkerhedsstillelse for licenser, der udstedes for eksport til tredjelande som led i fødevarehjælpeaktioner uden for EF-regi, som gennemføres af humanitære hjælpeorganisationer, der er godkendt af Kommissionen efter forvaltningskomitéproceduren; Kommissionens seneste godkendelse af humanitære hjælpeorganisationer var gyldig indtil den 30. juni 1995;

(2) for at lette den humanitære bistand er det nødvendigt på ny at foretage en godkendelse af humanitære hjælpeorganisationer; for at sikre en mere effektiv kontrol af bistanden bør kun eksportmedlemsstaten foretage denne godkendelse; derfor bør godkendelsen af de humanitære hjælpeorganisationer overlades til eksportmedlemsstaten;

(3) valutaangivelserne på eksportlicensblanketten bør tilpasses for at tage hensyn til indførelsen af euroen; der bør træffes overgangsforanstaltninger, således at de resterende licenser opbruges;

(4) de i denne forordning fastsatte foranstaltninger er i overensstemmelse med udtalelse fra alle de berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EØF) nr. 3719/88 foretages følgende ændringer:

1) Artikel 14, stk. 4, affattes således: "4. Der kræves ikke sikkerhedsstillelse for licenser, der udstedes for eksport til tredjelande som led i fødevarehjælpeaktioner uden for EF-regi, som gennemføres af humanitære hjælpeorganisationer, der er godkendt til dette formål af eksportmedlemsstaten. Medlemsstaten meddeler straks Kommissionen de godkendte hjælpeorganisationer.

Licenserne skal tilbagesendes til det udstedende organ snarest muligt og senest ved gyldighedsperiodens udløb."

2) Angivelsen "samlet sikkerhedsstillelse i dansk mønt" i rubrik 11 i modellen til AGREX-eksportlicenser i bilag I til forordning (EØF) nr. 3719/88 ændres til "samlet sikkerhedsstillelse".

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Eksportlicensansøgninger og licenser/attester og partiallicenser, der indgives eller udstedes indtil den 30. juni 2000, kan indtil denne forordning træder i kraft udfærdiges på blanketter som vist i modellen i bilag I til forordning (EØF) nr. 3719/88.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. maj 1999.

På Kommissionens vegne

Franz FISCHLER

Medlem af Kommissionen

(1) EFT L 181 af 1.7.1992, s. 21.

(2) EFT L 126 af 24.5.1996, s. 37.

(3) EFT L 331 af 2.12.1988, s. 1.

(4) EFT L 19 af 26.1.1999, s. 4.